En kvinde er blevet anholdt efter flere mistænkelige dødsfald på Nykøbing Falster Sygehus.

Det oplyser politiet i en pressemeddelelse.

Politiet er meget tilbageholdende med oplysninger i sagen. Flere personer er angiveligt afgået ved døden på Nykøbing Falster Sygehus og politiet betegner dødsfaldene som 'mistænkelige'. Ifølge BTs oplysninger er mindst en af de afdøde patient på sygehuset.

Ifølge TV2 har kvinden tilknytning til sygehuset.

Hvad dødsårsagen er, fremgår ikke af politiets pressemeddelelse, ligesom det ikke fremgår, hvorfor politiet betragter dødsfaldene som mistænkelige. Politiet har tydeligvis en mistanke om, at der ligger en forbrydelse bag, eftersom en person er blevet anholdt og vil blive fremstillet i et grundlovsforhør senere i dag.

Sydsjællands og Lolland-Falsters Politi fik anmeldelse om de mistænkelige dødsfald på Nykøbing Falster Sygehus søndag.

»På baggrund af anmeldelsen har vi det meste af dagen i går afhørt en bred skare af personer. Det har ført til anholdelsen af en person, som i dag vil blive fremstillet i grundlovsforhør med begæring om varetægtsfængsling,« siger vicepolitiinspektør Søren Ravn-Nielsen i pressemeddelelsen.

Det er Nykøbing Falster Sygehus, der har indgivet anmeldelsen.

»Vi blev gjort bekendt med de mistænkelige dødsfald og det gjorde vi så politiet opmærksomme på,« siger vicedirektør Lisbeth Rasmussen.

Anklagemyndigheden vil begære, at grundlovsforhøret foregår under dobbeltlukkede døre. Hvis det sker, får presse hverken adgang til sigtelsen eller navnet på den sigtede. Politiet ønsker ikke på nuværende tidspunkt at uddybe, hvad sagen drejer sig om.

På trods af indsigelser fra pressen, har dommeren besluttet, at der skal være dobbeltlukkede døre ved grundlovsforhøret.